
Az UVR8 fotoreceptor foszforilációjának élettani hatásai Arabidopsis thaliana csíranövényben

Kulcsszavak: UV RESISTANCE LOCUS 8 (UVR8); foszforiláció; fotomorfogenezis
Az ultraibolya B (UV-B) sugárzás (280-315 nm) a napfény nagy energiájú összetevője, és
mivel sok, az élőlényeket felépítő makromolekula elnyeli, ezért károsíthatja azokat és
befolyásolhatja növekedésüket, fejlődésüket. Mivel a növények helyhez kötött életmódot
folytatnak, az UV-B hatásának kivédése kihívást jelent számukra. Az UV RESISTANCE
LOCUS 8 (UVR8) fotoreceptor az UV-B sugárzást érzékeli és jelátviteli utak szabályozása
révén a növények válaszait szabályozza. Az UVR8 és az általa irányított jelátviteli utak
működésének megértése lehetővé teszi számunkra, hogy mélyebb betekintést nyerjünk a
növények UV-B sugárzásra adott válaszába. Csoportunk előzetes eredményei megmutatták,
hogy az UVR8 képes foszforilálódni növényekben és azt feltételezzük, hogy ennek a
poszttranszlációs módosítás hatással van az UVR8 funkciójára, mert befolyásolja az UVR8
kölcsönhatásait más fehérjékkel és szabályozza a növények adaptív válaszait az UV-B
sugárzásra. Olyan módosított UVR8 fehérjéket fejeztünk ki UVR8 hiányos növényekben,
melyek az adott foszforilált aminosavak helyett nem foszforilálódó vagy folyamatosan
foszforilációt utánozó aminosavakat tartalmaznak. Ezeket a transzgénikus növényeket
fotobiológiai és biokémiai módszerek segítségével vizsgáltunk azért, hogy az UVR8
foszforilációjának élettani hatásait felderítsük. Azt találtuk, hogy az UVR8 foszforilációja
csökkenti az UVR8 aktivitását, ezáltal hatással van az általa szabályozott UV-B specifikus
növekedési válaszokra Eredményeink összefüggéseket tárhatnak fel az UVR8-függő
jelátviteli útvonalak és a növények UV-B válaszai között, bemutatva az UVR8 jelátviteli
útvonalainak egy lehetséges finom hangolását, mely potenciálisan alkalmazható lehet a
mezőgazdaságban és a környezetvédelemben. Az UVR8-függő jelátviteli útvonalak
befolyásolása javíthatja a növények stressztűrő képességét és terméshozamát, ezáltal
hozzájárulva a fenntartható mezőgazdaság fejlesztéséhez.



